Дарение на филми в библиотеката на НБУ
Проф. Антони Славински дари своята лична колекция
Проф. Антони Славински дари през месец юни 2013 г. своята лична колекция от аудиовизуални документи на библиотеката на Нов български университет.
Професорът е Председател на Настоятелството на НБУ от 2011 г., а негов член от 1994 г. През периода 1999-2001 г. е министър на транспорта и съобщенията. Носител е на специалната награда на IDG “За особени заслуги към българските телекомуникации” и Награда за принос за развитие на информационното общество.
Дарението се състои от 1015 заглавия (1067 DVD-та), като повечето от тях представят „изкуството на XX век“. Филмите са игрални, документални и научнопопулярни. Те ще обогатят съществуващата колекция от аудиовизуални документи на библиотеката, която се радва на популярност не само сред студентите, обучаващи се в бакалавърските и магистърски програми на департамент „Кино, реклама и шоубизнес“, но и на всички обичащи киното. Гледането на филми е по-актуално от всякога и затова те се заемат за дома така, както и традиционните книги, за един месец.
Колекцията е жанрово разнообразна. Сред тях има много обичани български филми: „Козият рог“ (1972), „Специалист по всичко“ (1962), „Тримата от запаса“ (1971), „Оркестър без име“ (1982), „Дами канят“ (1980) и филми със световна слава: „Момиче за милиони“ (2004), „Време за мъже“ (1997), „Пианистът“ (2002), „Ефектът на пеперудата“ (2004). Част от дарението са: DVD колекцията „Теория на богатството“ на в-к „Дневник“, разкриваща интересни факти от света на финансите, научнопопулярните филми на британската държавна телевизия (колекция „Античен свят“, „Загадъчен свят“), разпространени от в-к „Капитал“, „Световното кино“ на в-к „Монитор“, „Златни български филми“ на в-к „24 часа“ и други.
04.07.2013 г. 17:34
Етикети: дарение, филми, НБУ библиотека, Проф. Антони Славински
https://kulturni-novini.info/sections/19/news/17346-darenie-na-filmi-v-bibliotekata-na-nbu